Elton John, 70, jää eläkkeelle kiertämisestä 50 vuoden jälkeen: Luvassa enää vain jäähyväiskiertue!
- Elton Johnin prioriteetit ovat muuttuneet.
- Hän haluaa enemmän aikaa aviomiehensä ja kahden poikansa kanssa.
- Laulaja haaveilee vielä parin levyn tekemisestä ja aikoo myös jatkaa esiintymistä.
Elton John, 70, aloittaa syksyllä massiiviisen jäähyväiskiertueen.
Mies kertoi keskiviikkona, että 50 vuoden aktiivisen kiertämisen jälkeen on aika asettua aloilleen. Hän tekee enää pitkän jäähyväiskiertueen, minkä jälkeen haluaa keskittyä perhe-elämään.
- En aio enää kiertaa ja matkustaa maailmalla. Prioriteettini ovat muuttuneet. Minulla on pieniä lapsia, Elton John sanoi lehdistötilaisuudessa New Yorkissa.
Elton Johnilla ja hänen miehellään David Furnishilla on 8- ja 5-vuotiaat pojat. Ennen rauhallista perhe-elämää laulajan edessä on tosin vielä melkoisesti matkustamista, sillä Farewell Yellow Brick Road -kiertue kestää peräti kolme vuotta ja pitää sisällään peräti 300 keikkaa.
Artisti myös korostaa, että hän aikoo edelleen olla luova ja myös esiintyä. Ainoastaan kiertäminen loppuu. Elton John lupaa jättää kiertuelavat näyttävästi.
- En halua lähteä kuiskauksella, haluan lähteä pamauksella. Jäähyväiskiertueet konsertit ovat tarkimmin tuotettuja ja fantastisimpia esityksiä, mitä olen ikinä tehnyt.
Aiemmin esimerkiksi Cher, Kiss ja Ozzy Osbourne ovat tehneet jäähyväiskiertueet, mutta palanneet sittenkin kiertämään muutamaa vuotta myöhemmin. Elton John vakuutti lehdistölle keskiviikkona, että hänen päätöksensä pitää.
- Olen (maaliskuussa) 71. En voi edes fyysisesti enää hoitaa matkustamista. Haluan olla kotona. Haluan todella viettää aikaa lasteni kanssa kotona. Minulla on ollut uskomaton elämä, mutta elämässä on kyse muutoksista.
Elton John vakuuttaa silti haluavansa tehdä vielä pari levyä, eikä hän tyrmää ajatusta pysyvästä esiintymissopimuksesta yhdessä paikassa. Tällä hetkellä hänellä on pysyvä kiinnitys Las Vegasin Caesar's Palacessa, vaikka siellä esiintymisen lisäksi hän on myös kiertänyt maailmalla.
Yhdeksän kuukautta sitten Elton John sai Etelä-Afrikasta harvinaisen ja pahimmillaan jopa kuolettavan bakteeritulehduksen. Hän joutui peruuttamaan useita esityksiä tulehduksen vuoksi ja vietti kaksi viikkoa sairaalassa. Keskiviikkona mies kuitenkin vakuutti, että terveysongelmat eivät ole syy kiertämisen lopettamiseen.
Lähde: Rolling Stone